бъдещият износ да се осъществява на цени, които са в значителна степен дъмпингови. Поради това Комисията стигна до заключението, че ако мерките бъдат отменени, има голяма вероятност от продължаване на дъмпинга.
 Г. ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ВРЕДАТА
 1. Определение за промишленост на Съюза и производство на Съюза
 (94)
 През РПРП сходният продукт е произвеждан от девет производители в Съюза. Седем от тези девет производители оказаха съдействие на разследването. Беше установено, че тези седем производители съставляват основната част, в този случай повече от 60 % от общото производство на сходния продукт в Съюза. Те са наричани по-долу „промишлеността на Съюза“ по смисъла на член 4, параграф 1 и член 5, параграф 4 от основния регламент.
 (95)
 Производството на Съюза бе установено на 18 900 t, което представлява 64 % от очакваното общо производство в Съюза, включително другите двама производители от Съюза (общо 29 661 t (27)).
 (96)
 За целите на анализа на вредата показателите за вреда бяха оценени на равнището на основната част от производството на Съюза въз основа на проверена информация, събрана от производителите, които оказаха съдействие на разследването.
 (97)
 Пазарът на Съюза за продукта, предмет на прегледа, се характеризира със сравнително малък брой производители, предимно малки и средни предприятия. С изключение на един производител, който произвежда само винена киселина, всички други производители са вертикално интегрирани, тяхната основна дейност е производството на алкохол от винена утайка, процес, при който продуктът, предмет на прегледа, е вторичен продукт.
 (98)
 Разглежданият по време на настоящото разследване период се припокрива частично с този на разследването, посочено в съображение 5 за 2013 г. и отчасти за 2014 г. Както е посочено в съображение 96, аспектите на вредата във въпросното разследване са оценени на равнището на основната част от производството на Съюза въз основа на проверена информация, събрана от производителите, които оказаха съдействие на разследването. В посоченото в съображение 5 разследване макроикономическите показатели за вреда, като например обемът на производството и продажбите, както и пазариятн дял, бяха оценени въз основа на данните от всички производители от Съюза. Ето защо има разлика между стойностите на някои от показателите в настоящото разследване и в разследването, посочено в съображение 5.
 2. Потребление на Съюза
 (99)
 Потреблението на Съюза беше установено въз основа на обема на продажбите на промишлеността на Съюза на пазара на Съюза, обемът на вноса от трети държави в Съюза — въз основа на базата данни по член 14, параграф 6, китайският внос — въз основа на базата данни по член 14, параграф 6, и обемът на продажбите на други производители от Съюза — въз основа на информацията, предоставена в искането за преглед с оглед изтичане на срока на действие на мерките.
 (100)
 Между 2013 г. и РПРП потреблението на Съюза е отбелязало спад от 11 %. Между 2013 г. и 2014 г. търсенето е спаднало с 10 %, след което е останало на равнището от 2014 г. По принцип търсеното на продукта, предмет на прегледа, зависи от външни елементи, като например условията на климата, засягащи потреблението на продукта, предмет на прегледа, в лозаро-винарския